club47031643
Мӱргӱӱл качан болор?
Качан jас келзе
Качан кар кайылза
Качан суу ачылза
Качан кӱӱк этсе 
Качан кӧк чыкса
Качан чечек jайканза
Качан ай jаҥарза
Качан бӱр jайылза
Качан кӧбӧлӧк учса
Качан теҥери унчукса
Кӧгӧрип ачылза 
Алтайдыҥ ӱстӱнде 
Ачык ай турза
Алтайга  келип мӱргӱӱгер
Алкыш-быйанды алгар
Ары кӧрӱп бери кӧрӱп 
Алтайаарды алкагар
Ары кӧрӱп бери кӧрӱп
Ак санаагарды тыҥыткар
Ары кӧрӱп бери кӧрӱп
Алтайаарды  кӧдӱригер 
Jажыл бӱрде
Jакшыга jӱткӱгер
Jакшыга амадагар
Jакшыга бириккер
Jакшыга берингер
Jаскыда
Jазылатан  ӧйдӧ
Jас деп не адалган деп
Сананып кӧрзӧӧр
Jас дегени ол
Эмде -томдо дегени
Оҥдолт-орныктыр дегени 
Тындандыр-тирилт дегени
Туулт-тургус дегени
Оныҥ   учун 
Ончо неме
Jаскыда jаҥынаҥ
Туулат
Тирилет
Чыгат
ӧзӧт
Jӱрет
Jӱрӱмниҥ  jолын
Jаҥынаҥ  
Улалтат.
Баш болзын Божогон
Баш болзын Баш болзын.